ΕΚΘΕΣΗ ΓΙΑ ΤΟΥΣ ΛΟΓΑΡΙΑΣΜΟΥΣ ΚΑΙ ΤΗ ΔΙΑΧΕΙΡΙΣΗ ΚΑΤΑ ΤΟ ΟΙΚΟΝΟΜΙΚΟ ΕΤΟΣ 1994 ΤΟΥ ΕΥΡΩΠΑΪΚΟΥ ΙΔΡΥΜΑΤΟΣ ΓΙΑ ΤΗ ΒΕΛΤΙΩΣΗ ΤΩΝ ΣΥΝΘΗΚΩΝ ΔΙΑΒΙΩΣΗΣ ΚΑΙ ΕΡΓΑΣΙΑΣ (ΙΔΡΥΜΑ ΤΟΥ ΔΟΥΒΛΙΝΟΥ), ΣΥΝΟΔΕΥΟΜΕΝΗ ΑΠΟ ΤΗΝ ΑΠΑΝΤΗΣΗ ΤΟΥ ΙΔΡΥΜΑΤΟΣ

(95/C 354/02)

ΠΙΝΑΚΑΣ ΠΕΡΙΕΧΟΜΕΝΩΝ

Σημεία

Σελίδα

ΕΙΣΑΓΩΓΗ

1.1-1.4

9

Βασικά στοιχεία

1.1-1.3

9

Έκταση του ελέγχου

1.4

9

ΠΑΡΑΚΟΛΟΥΘΗΣΗ ΠΡΟΗΓΟΥΜΕΝΩΝ ΠΑΡΑΤΗΡΗΣΕΩΝ

2.1-2.3

9

Διαχωρισμός των καθηκόντων

2.1

9

Πάγιες προκαταβολές

2.2

9

Ηλεκτρονικό σύστημα απογραφής

2.3

9

ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΚΑΙ ΛΟΓΑΡΙΑΣΜΟΣ ΔΙΑΧΕΙΡΙΣΗΣ

3.1-3.8

9

Μεταβίβαση πιστώσεων

3.1-3.3

9

Μεταφορές και ακυρώσεις πιστώσεων

3.4-3.6

9

Έσοδα

3.7

10

Δαπάνες αποστολών

3.8

10

ΙΣΟΛΟΓΙΣΜΟΣ

4.1-4.2

10

Κυκλοφορούν ενεργητικό

4.1-4.2

10

ΣΥΜΠΕΡΑΣΜΑ

5.1-5.3

10

ΠΑΡΑΡΤΗΜΑ

11

Απάντηση του Ιδρύματος

12

1. ΕΙΣΑΓΩΓΗ

Βασικά στοιχεία

1.1. Το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας (το Ίδρυμα) ιδρύθηκε με τον κανονισμό (ΕΟΚ) αριθ. 1365/75 του Συμβουλίου (1), ως οργανισμός που εξαρτάται από την Ευρωπαϊκή Κοινότητα. Το Ίδρυμα, το οποίο άρχισε τις δραστηριότητές του στο Δουβλίνο το 1976, εξαρτάται τόσο από την Επιτροπή όσο και από το Διοικητικό Συμβούλιό του για τη λειτουργία και τη διαχείρισή του. Σκοπός του Ιδρύματος είναι να συμβάλλει στο σχεδιασμό και στην καθιέρωση καλύτερων συνθηκών διαβίωσης και εργασίας, αναπτύσσοντας δράση που αποβλέπει στην ανάπτυξη και στη διάδοση κατάλληλων γνώσεων για την υποβοήθηση αυτής της εξέλιξης.

1.2. Το Ελεγκτικό Συνέδριο εξέτασε τους λογαριασμούς και τη δημοσιονομική διαχείριση του Ιδρύματος του Δουβλίνου για το οικονομικό έτος 1994, σύμφωνα με τις διατάξεις των σχετικών κανονισμών (1).

1.3. Οι διαθέσιμες πιστώσεις για το 1994 ανήλθαν σε 11,6 εκατομμύρια Ecu. Οι αναλήψεις υποχρεώσεων που πραγματοποιήθηκαν οδήγησαν σε πληρωμές 8,3 εκατομμυρίων Ecu και μεταφορές 2,1 εκατομμυρίων Ecu στο οικονομικό έτος 1995, ενώ το υπόλοιπο του 1,2 εκατομμυρίου Ecu ακυρώθηκε. Οι πιστώσεις που μεταφέρθηκαν από το προηγούμενο έτος οδήγησαν σε πληρωμές 2,6 εκατομμυρίων Ecu και ακυρώσεις 0,3 εκατομμυρίων Ecu. Το παράρτημα που επισυνάπτεται στην παρούσα έκθεση παρουσιάζει ανάλυση κατά τίτλο της χρησιμοποίησης των πιστώσεων του οικονομικού έτους, καθώς και των πιστώσεων που μεταφέρθηκαν από το 1993.

Έκταση του ελέγχου

1.4. Το 1995 η έκταση της εργασίας του Συνεδρίου περιορίστηκε σε δημοσιονομικό έλεγχο των λογαριασμών του 1994.

2. ΠΑΡΑΚΟΛΟΥΘΗΣΗ ΠΡΟΗΓΟΥΜΕΝΩΝ ΠΑΡΑΤΗΡΗΣΕΩΝ

Διαχωρισμός των καθηκόντων

2.1. Ο ανεπαρκής διαχωρισμός των καθηκόντων μεταξύ διατάκτη και υπολόγου εξακολουθεί να υπάρχει. Το Ίδρυμα ελπίζει να μπορέσει να εφαρμόσει κατά τη διάρκεια του 1995 ένα νέο πληροφορικό λογιστικό σύστημα, το οποίο θα πρέπει να λύσει αυτό το πρόβλημα. Έχουν γίνει συζητήσεις για να εξασφαλιστεί ότι το νέο σύστημα θα είναι το ίδιο με των νέων εξαρτημένων οργανισμών. Η Επιτροπή θα έπρεπε να δώσει προτεραιότητα στην πρόβλεψη και εγκατάσταση ενός τέτοιου συστήματος σε όλους τους σχετικούς οργανισμούς.

Πάγιες προκαταβολές

2.2. Μεγάλο ποσοστό πληρωμών πραγματοποιούνται προτού εγκριθούν από δημοσιονομικό ελεγκτή. Κατά τη διάρκεια του έτους, το 76 % των πληρωμών (εκτός από τους μισθούς) έγινε μέσω των πάγιων προκαταβολών. Ο δημοσιονομικός ελεγκτής (ΓΔ ΧΧ) αποφάσισε ότι, λόγω του πρόσθετου φόρτου εργασίας που προκαλείται από την ίδρυση οκτώ νέων εξαρτημένων οργανισμών, το Ίδρυμα θα έπρεπε να χρησιμοποιεί σε μεγαλύτερο βαθμό το σύστημα πάγιων προκαταβολών.

Ηλεκτρονικό σύστημα απογραφής

2.3. Το προσωπικό του Ιδρύματος ενημέρωσε τα βιβλία κατά το 1994, διαγράφοντας πολυάριθμα πεπαλαιωμένα είδη. Το σύνολο στο τέλος του έτους συμφωνούσε με εκείνο που εμφανιζόταν στους λογαριασμούς. Οι προηγούμενες συστάσεις του Συνεδρίου έχουν εφαρμοστεί.

3. ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΚΑΙ ΛΟΓΑΡΙΑΣΜΟΣ ΔΙΑΧΕΙΡΙΣΗΣ

Μεταβίβαση πιστώσεων

3.1. Η αξία των μεταβιβάσεων πιστώσεων μεταξύ διαφορετικών κονδυλίων του προϋπολογισμού το 1994 ήταν 756 000 Ecu (6,5 % των πιστώσεων που είχαν εγγραφεί στον προϋπολογισμό), έναντι 2 227 600 Ecu (19 %) το 1993.

3.2. Το 1994 πραγματοποιήθηκαν μεταβιβάσεις μεταξύ τίτλων με την έγκριση του διοικητικού συμβουλίου και της Επιτροπής, μολονότι αυτό είναι σαφώς αντίθετο με τον κανονισμό (ΕΟΚ) αριθ. 1417/76 του Συμβουλίου της 1ης Ιουνίου 1976, όπως τροποποιήθηκε από τον κανονισμό (ΕΟΚ) αριθ. 1949/93 του Συμβουλίου της 30ής Ιουνίου 1993, και ιδίως με το άρθρο 21 παράγραφος 3, που διέπει τις μεταβιβάσεις πιστώσεων.

3.3. Πραγματοποιήθηκαν καθαρές μεταβιβάσεις 250 000 Ecu από τον τίτλο 1 (δαπάνες προσωπικού), εκ των οποίων 46 000 Ecu στον τίτλο 2 (διοικητικές δαπάνες) και 204 000 Ecu στον τίτλο 3 (επιχειρησιακές δαπάνες). Επιπλέον, καθώς όλες οι μεταβιβάσεις μεταξύ τίτλων πραγματοποιήθηκαν κατά το τελευταίο τρίμηνο του έτους, φαίνεται μάλλον ότι αυτό απέβλεπε στο να καταστεί δυνατή η μεταφορά των πιστώσεων αυτών, η οποία αποκλείεται για τις πιστώσεις του τίτλου 1 (άρθρο 6 παράγραφος 1 του κανονισμού (ΕΟΚ) αριθ. 1949/93 του Συμβουλίου).

Μεταφορές και ακυρώσεις πιστώσεων

3.4. Τον Ιανουάριο του 1995, ο δημοσιονομικός ελεγκτής αρνήθηκε να θεωρήσει αναλήψεις υποχρεώσεων του 1994 ύψους 303 000 Ecu, για το λόγο ότι αφορούσαν το 1995, και αναλήψεις ύψους 538 280 Ecu για το λόγο ότι αφορούσαν συμβάσεις μελετών για τις οποίες δεν είχε εφαρμοστεί η διαδικασία διαγωνισμού. Κατά συνέπεια τα ποσά αυτά χρειάστηκε να ακυρωθούν. Κατά τη διάρκεια του έτους καθιερώθηκε μια νέα διαδικασία διαγωνισμού για την ανάθεση συμβάσεων μελετών, η οποία θα εφαρμοστεί το 1995.

3.5. Το ποσοστό πληρωμών είναι 72 % για το σύνολο του λογαριασμού διαχείρισης, αλλά μόνο 49 % για τον τίτλο «επιχειρησιακές δαπάνες». Ο πίνακας 1 δείχνει τις μεταφορές από τον προϋπολογισμό του 1994 κατά τίτλο, καθώς και τη μεταγενέστερη χρησιμοποίησή τους κατά το 1995. Οι μεταφορές για τον τίτλο 3 φθάνουν στο 34 % των αρχικών πιστώσεων. Μέχρι τα τέλη Μαρτίου 1995, είχε χρησιμοποιηθεί μόνο το 29 % των μεταφορών. Το κονδύλιο του προϋπολογισμού «μελέτες και πρότυπα συστήματα για τις συνθήκες διαβίωσης και εργασίας» εμφάνιζε αρχικές πιστώσεις ύψους 1,9 εκατομμυρίων Ecu. Έναντι αυτών πραγματοποιήθηκαν πληρωμές μόνο 408 951 Ecu. Κατά τη διάρκεια του έτους πραγματοποιήθηκαν μεταβιβάσεις 171 000 Ecu σ' αυτό το κονδύλιο του προϋπολογισμού, κατόπιν δε μεταφέρθηκαν 1,17 εκατομμύρια Ecu και ακυρώθηκαν 538 655 Ecu.

>ΘΕΣΗ ΠΗΝΑΚΑ>

3.6. Κύριος σκοπός του προϋπολογισμού είναι να δείχνει τις ανάγκες του Ιδρύματος για το αντίστοιχο έτος. Κατά το 1994, οι πιστώσεις που εγγράφηκαν στον προϋπολογισμό ανέρχονταν συνολικά σε 11,6 εκατομμύρια Ecu, τα δε ποσά που εισπράχθηκαν για να καλυφθούν οι δαπάνες που προέκυπταν από αυτές τις πιστώσεις ανήλθαν συνολικά σε 11,2 εκατομμύρια Ecu. Οι πληρωμές για το οικονομικό έτος ανήλθαν σε 8,3 εκατομμύρια Ecu, ενώ στο τέλος του έτους το Ίδρυμα διέθετε ταμειακά υπόλοιπα που υπερέβαιναν τα 4,7 εκατομμύρια Ecu, δηλαδή περισσότερο από το ήμισυ των πληρωμών του έτους. Έτσι ο ετήσιος προϋπολογισμός του Ιδρύματος έχει ελάχιστη σχέση με τις πραγματικές ταμειακές ανάγκες του, είχε δε ως αποτέλεσμα να διαθέτει το Ίδρυμα μεγάλα ταμειακά υπόλοιπα καθ' όλη τη διάρκεια του έτους, για τα οποία δεν είχε καμία άμεση ανάγκη. Η κατάσταση αυτή θα πρέπει να αποφεύγεται και το Ίδρυμα θα έπρεπε να πραγματοποιεί τις τριμηνιαίες απολήψεις του από την Επιτροπή σε στενότερη συνάρτηση με τις πραγματικές ταμειακές ανάγκες του.

Έσοδα

3.7. Η επιχορήγηση του Ιδρύματος από την Ευρωπαϊκή Ένωση για το 1994 ήταν 11,2 εκατομμύρια Ecu. Το ποσό που ζητήθηκε και εισπράχθηκε πραγματικά ήταν 1,5 εκατομμύρια Ecu στις 6 Απριλίου 1994, 2,5 εκατομμύρια Ecu στις 7 Ιουλίου 1994 και 6,9 εκατομμύρια Ecu στις 10 Οκτωβρίου 1994, ήτοι συνολικά 10,9 εκατομμύρια Ecu. Το υπόλοιπο 0,3 εκατομμύρια Ecu αντιστοιχεί στο μεταφερθέν πλεόνασμα κατά το τέλος του οικονομικού έτους 1993. Όπως και κατά τα προηγούμενα έτη, αυτός ο ρυθμός χρηματοδότησης δεν συμβαδίζει με το άρθρο 26 του δημοσιονομικού κανονισμού του Ιδρύματος, σύμφωνα με το οποίο οι πληρωμές πρέπει να γίνονται μέχρι τη 15η ημέρα κάθε τριμήνου και ανάλογα με τις πραγματικές ανάγκες.

Δαπάνες αποστολών

3.8. Από ανάλυση των αιτήσεων απόδοσης εξόδων αποστολών διαπιστώθηκε ότι πραγματοποιήθηκαν 170 αποστολές στις Βρυξέλλες. Θα έπρεπε να επανεξεταστεί η ανάγκη πραγματοποίησης όλων αυτών των αποστολών στις Βρυξέλλες, ώστε να διερευνηθούν εναλλακτικά μέσα επικοινωνίας και να μειωθεί το επίπεδο των δαπανών για αποστολές.

4. ΙΣΟΛΟΓΙΣΜΟΣ

Κυκλοφορούν ενεργητικό

4.1. Όλα τα ποσά που εμφανίζονται στους λογαριασμούς κάτω από αυτή την επικεφαλίδα επαληθεύτηκαν με τα δικαιολογητικά.

4.2. Στον επανεισπρακτέο ΦΠΑ υπάρχουν δύο ποσά συνολικού ύψους 32 216 Ecu, τα οποία εκκρεμούν για περισσότερο από τρία χρόνια. Στο τέλος κάθε οικονομικού έτους είχε αποσταλεί υπόμνηση στις αρμόδιες υπηρεσίες των κρατών μελών, αλλά δεν ελήφθη καμία απάντηση. Η διοίκηση του Ιδρύματος θα πρέπει να λάβει μέτρα για να επιλύσει αυτό το ζήτημα.

5. ΣΥΜΠΕΡΑΣΜΑ

5.1. Οι πάγιες προκαταβολές χρησιμοποιούνται σε αυξανόμενο βαθμό.

5.2. Ο κανονισμός του Συμβουλίου δεν προβλέπει μεταβιβάσεις μεταξύ τίτλων. Ωστόσο, το Διοικητικό Συμβούλιο πρότεινε τέτοιες μεταβιβάσεις και η Επιτροπή τις ενέκρινε.

5.3. Το Συνέδριο επαναλαμβάνει την παρατήρηση που διατύπωσε σε προηγούμενες εκθέσεις του, δηλαδή ότι οι πληρωμές της Επιτροπής προς το Ίδρυμα δεν συμφωνούν με τις ισχύουσες δημοσιονομικές διατάξεις. Το αποτέλεσμα είναι να διατηρεί συχνά το Ίδρυμα μεγάλα ταμειακά υπόλοιπα. Η κατάσταση αυτή θα μπορούσε να αποφευχθεί, εάν οι τριμηνιαίες απολήψεις από την Επιτροπή αντικατόπτριζαν στενότερα τις πραγματικές ταμειακές ανάγκες.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 30ής Νοεμβρίου 1995.

Για το Ελεγκτικό Συνέδριο

Andrι J. MIDDELHOEK

Πρόεδρος

(1) - Κανονισμός (ΕΟΚ) αριθ. 1365/75 του Συμβουλίου για τη δημιουργία του Ιδρύματος (ΕΕ L 139 της 30. 5. 1975), όπως τροποποιήθηκε από τον κανονισμό (ΕΟΚ) αριθ. 1947/93 του Συμβουλίου (ΕΕ L 181 της 23. 7. 1993).

- Κανονισμός (ΕΟΚ) αριθ. 1417/76 του Συμβουλίου της 1ης Ιουνίου 1976 για τις δημοσιονομικές διατάξεις που εφαρμόζονται στο Ίδρυμα (ΕΕ L 164 της 24. 6. 1976), όπως τροποποιήθηκε από τον κανονισμό (ΕΟΚ) αριθ. 1949/93 του Συμβουλίου της 30ής Ιουνίου 1993 (ΕΕ L 181 της 23. 7. 1993).

ΠΑΡΑΡΤΗΜΑ

>ΘΕΣΗ ΠΗΝΑΚΑ>

Η ΑΠΑΝΤΗΣΗ ΤΟΥ ΕΥΡΩΠΑΪΚΟΥ ΙΔΡΥΜΑΤΟΣ

2.2 και 5.1. Κατόπιν εκφράσεως σχετικής επιθυμίας του Οικονομικού Ελέγχου το Ίδρυμα έκανε πιο εκτεταμένη χρήση του λογαριασμού παγίων προκαταβολών για λόγους συγκρατήσεως του σχετικού κόστους. Το προηγουμένως χρησιμοποιούμενο σύστημα είχε σημαντικά μεγάλο κόστος ειδικών ταχυδρόμων (couriers) και προκαλούσε καθυστερήσεις. Επίσης, δημιουργούσε ανάγκη συχνών αποστολών στο Ίδρυμα εκπροσώπων του οικονομικού ελέγχου.

Η εφαρμογή των διαδικασιών του λογαριασμού παγίων προκαταβολών σε όλες τις δαπάνες για τις οποίες επιτρέπεται προσωρινή δέσμευση, μείωσε το κόστος διαχειρίσεως και τις καθυστερήσεις. Επέτρεψε, επίσης, μεγαλύτερη συμμετοχή του εξουσιοδοτούντος τις πληρωμές αρμοδίου (διατάκτου) στην εκτέλεση του προϋπολογισμού.

3.2 και 5.2. Προ του 1994, λαμβάνοντας υπόψιν ότι ενεγράφησαν σχετικώς μικρά ποσά, οι πιστώσεις εταξινομούντο μόνο κατά κεφάλαιο, άρθρο και είδος δαπάνης και ο δημοσιονομικός κανονισμός επέτρεπε τη μεταφορά μεταξύ κεφαλαίων. Έτσι, ο δημοσιονομικός κανονισμός επέτρεπε τη μεταφορά μεταξύ όλων ανεξαιρέτως των τμημάτων του προϋπολογισμού. Το γεγονός ότι, από την 1η Ιανουαρίου 1994, και κατόπιν παροτρύνσεως του Ελεγκτικού Συνεδρίου, το Ίδρυμα κατατάσσει τις πιστώσεις και κατά τίτλο δεν φαίνεται να ακυρώνει την αρχή επί της οποίας στηρίζεται ο δημοσιονομικός κανονισμός, δηλαδή τη δυνατότητα πλήρους μεταφοράς των πιστώσεων.

3.3. Πρέπει να σημειωθεί ότι η μεταφορά ορισμένων στοιχείων των πιστώσεων του τίτλου 1 στο επόμενο οικονομικό έτος είναι απολύτως σύμφωνη με το άρθρο 6.1 του κανονισμού (ΕΟΚ) αριθ. 1949/93 του Συμβουλίου.

3.4. Εκδόσεις: το ποσό 303 000 Ecu αναφέρεται σε υποχρεώσεις προς την Υπηρεσία Επισήμων Εκδόσεων και σχετικά με την εκτέλεση του εκδοτικού προγράμματος του Ιδρύματος για το έτος 1994, το ποσόν δε αυτό υπεβλήθη για έγκριση την 20ή Δεκεμβρίου 1994. Προ της περιπτώσεως αυτής έγγραφα της ιδίας φύσεως είχαν πάντοτε τύχει «βίζας» από τον Οικονομικό Ελεγκτή.

Την 12η Ιανουαρίου 1995, ο Οικονομικός Ελεγκτής αρνήθηκε να εγκρίνει τις υποχρεώσεις με το σκεπτικό ότι «δεδομένου ότι πρόκειται για δαπάνες για τις οποίες η υποχρέωση για σύναψη συμβάσεως αφορούσε το 1995, σύμφωνα με το δημοσιονομικό κανονισμό, οι εν λόγω δαπάνες δεν μπορούν να προκύψουν εντός του έτους προϋπολογισμού 1994».

Το Ίδρυμα επιμένει ότι οι εν λόγω υποχρεώσεις ικανοποιούν τις διατάξεις του δημοσιονομικού κανονισμού όσον αφορά τις συμβάσεις τις οποίες το Ίδρυμα επιθυμούσε να έχει συνάψει με την Υπηρεσία Επισήμων Εκδόσεων προ του τέλους του οικονομικού έτους 1994 και κατά συνέπειαν, σύμφωνα με από μακρού ακολουθουμένη τακτική, οι υποχρέωσεις αυτές θα έπρεπε να έχουν τύχει «βίζας».

Συμβάσεις εκπονήσεως μελετών: κατά τη συνέλευση της 25ης Μαρτίου 1994 το Διοικητικό Συμβούλιο του Ιδρύματος ενέκρινε την εφαρμογή νέων διαδικασιών για την ανάθεση συμβάσεων εκπονήσεως μελετών με βάση το πλαίσιο διαγωνισμών για την ανάθεση συμβάσεων. Εκ παραλλήλου με την έγκριση των νέων διαδικασιών όμως, το Διοικητικό Συμβούλιο, αναγνωρίζοντας ότι μέχρι να καταστεί δυνατόν να εφαρμοστούν νέες διαδικασίες, θα είχε παρέλθει έως και ένα έτος, ετόνισε ότι δεν θα πρέπει να υπάρξουν καθυστερήσεις στην εκτέλεση του προγράμματος εργασίας 1994 και ότι κατά τη μεταβατική περίοδο θα έπρεπε να ισχύσει η μέχρι τότε εφαρμοζομένη τακτική. Η έγκριση της εν λόγω νέας διαδικασίας είχε τότε συζητηθεί με τον Οικονομικό Έλεγχο.

Η μέχρι τότε εφαρμοζομένη πρακτική προέβλεπε τη διαδικασία αναθέσεως μέσω διαγωνισμού μόνο στην περίπτωση εργασίας με υψηλές προδιαγραφές. Στις περισσότερες περιπτώσεις οι συμβάσεις ανετίθεντο δι' αμέσου συμφωνίας (άρθρο 46 του δημοσιονομικού κανονισμού) μετά από διαβουλεύσεις με τα μέλη του Διοικητικού Συμβουλίου. Η διαδικασία αυτή έχει αποδειχθεί αποτελεσματική, οικονομική και διαφανής.

Την 24η Ιανουαρίου 1995, ο Οικονομικός Ελεγκτής απέσττειλε σημείωμα με το οποίο ηρνείτο να δώσει «βίζα» σε συμβάσεις ανερχόμενες σε ποσό 538 280 Ecu που υπεβλήθησαν την 20ή Δεκεμβρίου 1994 με το σκεπτικό ότι «το Ίδρυμα δημοσίευσε πρόσκληση για την εκδήλωση ενδιαφέροντος και τα αποτελέσματα της προσκλήσεως πρέπει να αξιοποιηθούν ακόμα και εάν η διαδικασία επιλογής δεν έχει πλήρως περατωθεί. Η αναφορά στο άρθρο 46 είναι, στην προκειμένη περίπτωση, άσχετη».

Το Ίδρυμα διατείνεται ότι παρά το γεγονός ότι ο Οικονομικός Έλεγχος επιθυμούσε την επί μακρόν χρησιμοποιηθείσης βάσεως αναθέσεως των συμβάσεων, θα έπρεπε να επιτραπεί μεταβατική περίοδος, όπως είχε προκύψει από συζητήσεις μεταξύ του Ιδρύματος και του Οοικονομικού Ελέγχου. Τελικά όλες οι συμβάσεις που υπεβλήθησαν εκ νέου για έγκριση στα πλαίσια του προϋπολογισμού 1995, ενεκρίθησαν.

3.6 και 5.3. Σύμφωνα με προγενέστερες προτάσεις του Ελεγκτικού Συνεδρίου το Ίδρυμα εζήτησε, κατά τα τελευταία έτη, καταβολή έναντι της επιχορηγήσεώς του για την κάλυψη υποχρεώσεων του οικονομικού έτους. Τούτο είχε ως αποτέλεσμα την παρουσίαση ταμειακών υπολοίπων κατά το τέλος του έτους, τα οποία αποτελούσαν περίσσευμα εν σχέσει προς το ύψος των δαπανών για επιχειρησιακές ανάγκες. Η διαδικασία αυτή θα αναθεωρηθεί τώρα ώστε να εξασφαλιστεί ότι οι αιτήσεις για καταβολή έναντι της επιχορηγήσεως γίνονται επί τη βάσει των πραγματικών ταμειακών αναγκών.

3.7. Όσον αφορά το χρονοδιάγραμμα των πληρωμών και κατόπιν μέτρων που ελήφθησαν από την Επιτροπή τώρα υπάρχει πλήρης συμμόρφωση προς τις διατάξεις του δημοσιονομικού κανονισμού. Όσον αφορά τα ποσά των πληρωμών, το θέμα εθίγη και έτυχε απαντήσεως στο σημείο 3.6.

3.8. Τόσο στο διοικητικό τομέα όσο και στον τομέα αναπτύξεως δραστηριότητας το Ίδρυμα τηρεί στενές επαφές με τις αρμόδιες υπηρεσίες της Επιτροπής. Το Ίδρυμα καταβάλλει κάθε δυνατή προσπάθεια για να εξασφαλίσει ότι όλες οι υπηρεσιακές αποστολές, περιλαμβανομένων και εκείνων στις Βρυξέλλες, γίνονται μόνον όταν είναι απολύτως απαραίτητες. Παρά ταύτα το Ίδρυμα διερευνά εναλλακτικούς τρόπους επικοινωνίας για να διαπιστώσει εάν δυνατόν να μειωθούν οι σχετικές δαπάνες.

4.2. Ήδη ελήφθησαν τα κατάλληλα μέτρα σχετικά με τα δύο σημεία που αναφέρονται εδώ.

5.1., 5.2. και 5.3. Βλέπε σχόλια ανωτέρω.